Når Jammerbugt Kommune, som den sidste nordjyske kommune, på torsdag beslutter den endelige skolestruktur, ligger skolernes fremtid i Nordjylland helt fast. Dermed bliver der sat punktum i en lang og sej kamp. En kamp om at spare penge og samtidig sikre en ordentlig undervisning

Alt tyder på, at Jammerbugt Kommune vedtager Økonomiudvalgets anbefalinger og dermed lukker fire skoler. Hjortdal, Moseby, Ingstrup og Øland-Langeslund bliver dermed nummer 28, 29,30 og 31 i rækken af skoler, der må dreje nøglen om. 6 ud af regionens 11 kommuner har valgt at lukke skoler. Samlet set kommer billedet til at se således ud: Hjørring Kommune lukker 7 skoler, Frederikshavn 4, Thisted 5, Vesthimmerland 3, Mariagerfjord 8 og altså 4 i Jammerbugt Kommune. I Læsø, Aalborg, Rebild, Morsø og Brønderslev kommuner bliver der ikke lukket skoler.